Jerusalem (dpa/SN). Plany ameriskeho prezidenta Donalda Trumpa Jerusalem jako stolicu Israela připóznać a ameriske wulkopósłanstwo tam zaměstnić, su w islamskim swěće razne protest zbudźili. Kaž rěčnik palestinskeho prezidenta zdźěli, bě Mahmut Abbas Trumpa w rozmołwje „před chutnymi wuskutkowanjemi na měrowy proces kaž tež wěstotu a stabilitu w regionje a na swěće warnował“. Israelski minister za tajne słužby Israel Katz je Palestinjanow před namócnymi protestami warnował.
Železniske njezbožo
Meerbusch (dpa/SN). Regionalny ekspress z Kölna do Krefelda je wčera wječor w Meerbuschu pola Neussa (Sewjerorynsko-Westfalska) do stejaceho nakładoweho ćaha zrazył. Po informaciji wuchowanskeje słužby bu 50 z 155 pasažěrow, w ćahu zranjenych, 41 lochko a dźewjećo ćežko. Porno tomu rěči wohnjowa wobora Meerbusch wo 33 lochko- a sydom ćežkozranjenych. Jedna wosoba je „witalne wohroženja“ poćerpiła.
Historisce niski staw BAföGa
Njedaloko Parisa bydlacy spisowaćel a basnik Peter Handke swjeći dźensa swoje 75. narodniony. Wón wudźeržuje lětdźesatki styki do Łužicy. Awstričan Handke, kotryž ma słowjanske korjenje, je na Mjezynarodnym swjedźenju serbskeje poezije 2008 na zahrodźe Budyskeho Němsko-Serbskeho ludoweho dźiwadła čitał. Jenož lince drje, te pak zwostachu připosłucharjam w pomjatku, wšako Handkeho dźensa zjawnje čitaceho lědma dožiwiš. Jemu bliski z Łužicy bě wosebje basnik Kito Lorenc, kotrehož tworjenje swojemu nakładnistwu Suhrkamp zbližeše, kotrež na to poeziju serbskeho lyrikarja wuda. Za knihu Kita Lorenca „Die Insel, das Meer und das Schiff“ je Peter Handke předsłowo spisał, kotrež mnozy rady cituja. Tež teksty dalšich serbskich awtorow wón přełoži. Korutanskemu Słowjencej a nakładnikej Lojzy Wieserej z Celovca je wón Kita Lorenca zbližił. Škoda, zo njemóže hižo za klětu předwidźana kniha za dźěći we Wieser-nakładnistwje wuńć, dokelž je sej Kito Lorenc na přeco, nažel přezahe wusnył.
Ćeknjeny šef prowizoriskeho knježerstwa Aleksander Kerjenskij hromadźi srjedź nowembra 1917 wokoło sebje 20 000 kozakow, zo by Pětrohród wróćo zdobył. Kozakojo běchu wobrónjeni burja z wosebitymi priwilegijemi na kromje Ruskeje, kaž nad Donom, w sewjernym Kawkazu, Uralu a Altaju kaž tež swěrni wojacy carja. Ale tež mjez nimi přiběraše ličba přiwisnikow sowjetow. W běhu pochoda na Pětrohrod přeběža tuž něhdźe połojca kozakow Kerjenskeho bolšewikam, 7 000 dalšich spjećowaše so wojować a wostatnych 3 000 staremu režimej swěrnych jězdnych pobichu čerwjeni gardisća. W běhu nowembra 1917 je so rewolucija bolšewikow w mnohich městach a kónčinach Ruskeje přesadźiła, dokelž so nimo wobrónjenych dźěłaćerjow tež namórnicy a wjetšina wojakow mócnarstwu sowjetow přizamknychu abo so jako neutralni deklarowachu.
Madrid (dpa/SN). Jenož dźeń po słyšenju bywšeho katalanskeho knježerstwoweho šefa Carlesa Puigdemonta na sudnistwje w Belgiskej je španiske najwyše sudnistwo wčera europski wukaz zajeća přećiwo njemu a štyrjom dalšim bywšim ministram cofnyło. Narodne přikazy za politikarjow w Španiskej su dale płaćiwe. Wčera je so tež wólbny bój za wot centralneho knježerstwa w Madridźe postajene regionalne nowowólby w Katalonskej 21. decembra zahajił.
Sudnik Pablo Llarena rozsud po rozprawach španiskich medijow z tym wobkrući, zo njesmědźa rozsudy k tej naležnosći w rukach wjacorych sudnistwow ležeć, dokelž móhło to přepytowanja poćežić. Nimo toho chcedźa so Puigdemont a jeho zwjazkarjo do Španiskeje wróćić.
Berlin (dpa/SN). Dźeń a wjace dźěći w Němskej njemóže wopušćejo zakładnu šulu prawje čitać. Wot lěta 2001 je podźěl šulerjow 4. lětnika z jenož rudimentarnej čitanskej kmanosću wot 16,9 procentow na loni 18,9 procentow rozrostł. To je wuslědk mjezynarodneho přepytowanja wo čitanju na zakładnych šulach (IGLU), kotrež su wčera w Berlinje předstajili.
W mjezynarodnym přirunanju je so Němska nastupajo čitanski wukon zakładnych šulerjow pohubjeńšiła. Při tym pak móža šulerjo 4. lětnika w Němskej porno lětu 2001 dźensa nimale runje tak derje čitać. Hdyž su 2001 jeno štyri kraje wyše hódnoty docpěli, bě jich 2016 dwaceći. „Před tymle pozadkom je stagnacija wězo krok dozady“, rjekny prezidentka konferency kultusowych ministrow, kubłanska ministerka Badensko-Württembergskeje Susanne Eisenmann (CDU).
Drježdźany (SN/CoR). Hač je Rada Załožby sakskich wopomnišćow na swojim posedźenju zawčerawšim wobzamknyła, zo ma jeje jednaćel Siegfried Reiprich wuwićowu koncepciju předpołožić, njeje dotal znate. „Tuchwilu dźěłamy hišće na medijowej zdźělence wo posedźenju“, rjekny sobudźěłaćer załožby wčera na naprašowanje SN. Hdy móžeš z informaciju ličić, to pak po jeho słowach jasne njeje.
Na wulkim twarnišću noweho Slepjanskeho šulskeho kompleksa so mócnje twari. Wottam pak njejsu jeno zwjeselace powěsće słyšeć, kaž bě wčera na posedźenju gmejnskeje rady zhonić.
Slepo (AK/SN). Njepřijomnych wjedrowych wobstejnosćow dla je twar Slepjanskeho němsko-serbskeho šulskeho centruma tydźeń w zastatku. „Budyska twarska firma je wot póndźele do pjatka wot 7 do 18 hodź. stajnje z 25 dźěłaćerjemi na twarnišću. Jich dźěło dźe doprědka“, podšmórny nawoda twarskeho wotrjada Slepjanskeho zarjadniskeho zjednoćenstwa Steffen Seidlich na wčerawšim posedźenju Slepjanskeje gmejnskeje rady.
Budyšin/Choćebuz (SN/CoR). W nadawku koncerna Vattenfall Europe Mining zdźěła Serbski institut 2016 aktualizowany posudk wo serbskej identiće a kulturje w Prožymje. Na zakładźe toho su so tehdy z nadawkidawarjom na dalše trěbne slědźenje dojednali. W septembrje je nětko projekt „Serbska identita a kultura w Złykomorowskim-Grodkowskim regionje“ zaběžał. Łužiska energija hórnistwo a milinarnje (LEAG) přepytowanje spěchuje. Wažne je přepytowanje wosebje tež tohodla, dokelž njeje hišće jasne, hač budzé wjes Prožym Wjelčanskeje brunicoweje jamy dla wotbagrowana. Hakle 2020 chcedźa wo tym rozsudźić. Wuslědki hač do awgusta 2020 běžaceho projekta pod cyłkownym nawodom dr. Fabiana Jacobsa maja potom předležeć.
Natwar Němske Pazlicy
– SJ Njebjelčicy 2:1 (1:1)
Zestawa hosći: Hahn – Hoelzel, Hanuza, Deleńk, Hrjehor, Pawlik, Kral, Ričel (75. Čornak), Lejnart, Haška, Korjeńk
W poslednjej hrě prěnjeje połserije 2017/2018 při derbyju pola načolnika tabulki wokrjesneje ligi-stafla II su Njebjelčenjo woprawdźe dobru kopańcu pokazali. Hosćićelski trenar Handrij Krawčik bě swojich chowancow derje nastajił a kóždemu jednotliwcej prawe sebjewědomje sobu dał. Tak je mustwo ze wšeho spočatka čile a w zhromadnej bojownosći spěšne a strašne nadběhi hosćićela wotwobarało. Nimo toho poradźi so agilnemu Handrijej Korjeńkej tón abo tamny strašny nadběh. Tak bu wón w 19. min. wot Wonnebergera potorhnjeny, ale po měnjenu sudnika to za čerwjenu kartu njedosahaše. W 40. min. Korjeńk přez prawu stronu běžo kulowatu kožu k 0:1 do wótreho kuta wrotow smokny. Po tym měrjachu so Njebjelčenjo dale na domjace wrota, zhubichu pak we srjedźnym polu njezbožownje bul. Tak poradźi so domjacym do přestawki wurunanje (45.) přez špěšny konter.
ces_Latn hrv_Latn hrv_Latn pol_Latn szl_Latn szl_Latn bos_Latn slk_Latn szl_Latn ces_Latn szl_Latn slk_Latn slk_Latn pol_Latn bos_Latn lim_Latn dan_Latn szl_Latn